РЕПУБЛИКА СРБИЈА

НАРОДНА СКУПШТИНА

Одбор за Косово и Метохију

15 Број: 06-2/27-17

22. фебруар 2017. године

Б е о г р а д

З А П И С Н И К

ЧЕТВРТЕ СЕДНИЦЕ ОДБОРА ЗА КОСОВО И МЕТОХИЈУ

ОДРЖАНЕ 21. ФЕБРУАРА 2017. ГОДИНЕ

Седница је одржана у Малој сали Дома Народне скупштине са почетком у 11,00 часова.

Седницом је председавао мр Милован Дрецун, председник Одбора.

Седници су присуствовали: Горан Богдановић, заменик председника Одбора и чланови Одбора:Мирко Крлић, Миодраг Линта, Милован Кривокапић, Александар Чотрић, Тања Томашевић Дамјановић, Звонимир Стевић, Божидар Делић, Миљан Дамјановић, Гордана Чомић, Мирољуб Станковић, Бошко Обрадовић и Славиша Ристић и заменици чланова Одбора: Александар Марковић, Хаџи Милорад Стошић, Соња Влаховић, и др Санда Рашковић Ивић.

Седници Одбора није присуствовала Јасмина Николић, члан, нити Милош Бошковић, заменик члана Одбора.

Поред чланова Одбора седници су присуствовали и народни посланици, који нису чланови Одбора: Владимир Орлић и Ђорђе Вукадиновић.

У раду седнице учествовао је Душан Козарев, заменик директора Канцеларије за Косово и Метохију; Миљан Ранђеловић, помоћник директора; Бојана Анђелковић, саветник у Канцеларији за КиМ; Драган Владисављевић, директор Канцеларије за координационе послове у преговарачком поступку са ПИС у Приштини са сарадницима: Милан Равић, Катарина Жарковић и Сања Арежина.

Седници су присуствовали и начелници управних округа са Косова и Метохије и представници привремених органа општина КиМ.

На предлог председника Одбора, већином од 9 гласова „за“ , усвојен је следећи:

Д н е в н и р е д

1. Разматрање Извештаја о раду Канцеларије за Косово и Метохију за периоду јануар-децембар 2016. године, који је поднела Канцеларија за Косово и Метохију (15 Број 02-/333-17, од 14. фебруара 2017. године);
2. Информисање чланова Одбора о дијалогу Београда и Приштине и
3. Р а з н о.

Пре преласка на разматрање утврђеног дневног реда Одбор је већином од 9 гласова „за“ усвојио записник друге седнице Одбора.

Председавајући је обавестио чланове да, с обзиром да је трећа седница Одбора била затворена за јавност, због материјала који је носио одговарајући степен тајности, Записник са Треће седнице Одбора означен одговарајућим степеном тајности. Он је, такође, обавестио присутне да ће се радити у складу се временом за расправу дефинисаним чланом 75. Пословника Народне скупштине.

По првој тачки, председавајући је дао реч Душану Козареву, заменику директора Канцеларије за Косово и Метохију. Козарев је представио Извештај о раду за период од јануара до децембра 2016. године у оквиру кога је по сегментима представио резултате у оквиру надлежности Канцеларије. Он је нагласио да су се активности Канцеларије за Косово и Метохију у протеклом периоду одвијале у отежаним условима због појачаних настојања привремених институција самоуправе у Приштини да ослабе политички, институционални и економски капацитет српског народа у покрајини. Он је рекао да је Влада Републике Србије кроз деловање Канцеларије за Косово и Метохију успела да учврсти своје присуство у срединама, које су већински насељене српским становништвом и оснажи капацитете за помоћ нашем народу. То је било могуће захваљујући успешном спречавању покушаја да се наруши политичко јединство српског народа на Косову и Метохији и отежа координација српских политичких чинилаца на терену са Владом Србије. Козарев је нагласио да су пред крај извештајног периода и почетком 2017. године кулминирали покушаји Приштине да се политичка и безбедносна ситуација на терену дестабилизује, али је одговорном реакцијом Владе Србије спречена озбиљна ескалација. Када су у питању активности Канцеларије за Косово и Метохију констатовао је да је основни циљ за стварање институционалних, економских и социјалних услова за опстанак и просперитет нашег народа, као и грађана Србије других националности на Косову и Метохији, испуњен на најбољи могући начин имајући у виду све околности и тенденције које су се испречиле као отежавајући фактор. С тим у вези дао је детаљан приказ онога што је учињено за годину дана. Најпре је кренуо од послова у области правосуђа, људских права и имовинско-правних питања и то од сегмента правне помоћи физичким лицима. Козарев је истакао да је Канцеларија за Косово и Метохију током 2016. године редовно пружала правну помоћ лицима са боравиштем на територији АП Косово и Метохија, као и интерно расељеним лицима. Помоћ је пружена давањем писмених или усмених информација о правно релевантним питањима, састављањем писмених поднесака у име странака или директним писаним обраћањем Канцеларије надлежним органима Републике Србије или обраћање међународним мисијама на територији АП Косово и Метохија у више од 500 случајева. Пружена је правна помоћ у погледу кривичних прогона против Срба на територији АП Косово и Метохија, против којих се, код привремених институција самоуправе на Косову и Метохији воде монтирани кривични поступци за наводно почињена тешка кривична дела током оружаних сукоба. Он је додао да Канцеларија финансира професионалну одбрану окривљених и обраћа се међународним мисијама на Косову и Метохији, ЕУЛЕКС-у, УНМИК-у и ОЕБС-у, указујући на неоснована и политички мотивисана хапшења Срба, док се истовремено не предузимају никакве активности везане за расветљавање злочина почињених над Србима. Финансирана је одбрана Оливера Ивановића и других оптужених Срба из Косовске Митровице у политички мотивисаном судском поступку за наводна убиства лица албанске националности 1990. и 2000. године у Косовској Митровици. У овом извештајном периоду није било помака у предмету који се води против Оливера Ивановића, али је у међувремену Апелационо веће поништило првостепену пресуду и предмет вратило на поновно суђење. Влада Србије и Канцеларија за Косово и Метохију су одмах реаговали и затражили од ЕУЛЕКС-а да се Ивановићу омогући одбрана са слободе и поново дали гаранције да ће бити доступан током суђења. Канцеларија за Косово и Метохију наставља да помаже одбрани и породици Оливера Ивановића. Канцеларија је пружила правну помоћ радницима Националног парка ''Шара'' из Општине Штрпце, против којих се у Урошевцу води кривични поступак за наводно почињена дела злоупотребе службеног положаја и уништавање шуме након што су 07.октобра 2015. године припадници полицијске јединице КПС-а упале у просторије ЈП Националног парка ''Шара'' и на бруталан начин ухапсили 15 радника српске националности, који су касније пуштени. Поводом овог случаја, Канцеларија се обраћала свим међународним мисијама које делују на територији Косова и Метохије са захтевом да се обустави предметни кривични поступак као политички мотивисан. Канцеларија је штитила имовину Републике Србије и привредних субјеката на територији АП Косово и Метохија, имајући у виду да су привремене институције самоуправе на Косову и Метохији током 2016. године једнострано предузеле низ активности везаних за промену статуса и отуђења наведене имовине. Када је у питању предмет Ски центра ''Брезовица'' у координацији са Министарством привреде, Министарством финансија, Државним правобранилаштвом, Ски центром ''Брезовица'' доо, ЈП Скијалишта Србије и Фондом Инекс Интерекспорт АД Београд, Канцеларија је предузела низ активности усмерених на спречавање отуђења Ски центра ''Брезовица'', укључујући и правну помоћ у судским и управним поступцима, који се воде пред органима привремених институција самоуправе за поништај Одлуке о експропријацији земљишта Ски центра. Закључком Владе од 17. јуна образована је Радна група за заштиту Ски центра ''Брезовица'' чији су чланови представници наведених органа и привредних субјеката. Козарев је нагласио да је посебна пажња посвећена Рударско-металуршко-хемијском комбинату ''Трепча'' Звечан, према којој се од стране Приштине врши институционални притисак у циљу противправног преноса имовине наведеног комбината путем доношења закона којим се Трепча проглашава власништвом лажне државе Косово, услед чега је Влада Републике Србије, на предлог Канцеларије, донела одлуку 11. октобра 2016. године којом се поништавају све правне последице аката и радњи Приштине према Трепчи. У сарадњи са Привредном Комором Србије пружена је стручна помоћ привредним субјектима који представљају власнике и повериоце РМХК Трепча на састављању и упућивању писма упозорења привременим институцијама самоуправе у Приштини, којим обавештавају исте да ће покренути поступке пред Арбитражом Међународне Привредне коморе у Паризу. Канцеларија је пружила стручну правну помоћ српским банкама, повериоцима Трепче и то: Косовској банци АД у стечају, Југобанци АД у стечају и Југ Југобанци АД Косовска Митровица у поступцима које су покренули пред посебном комором Врховног суда Приштине за заштиту својих потраживања, а такође у сарадњу са ИПА пројектом правне помоћи обезбеђена правна помоћ за заштиту права из радних односа радницима Трепче српске националности који су протерани са својих радних места након 1999. године. Канцеларија је, такође, са Министарством привреде од маја 2016. године, иницирала активности везане за стратешку анализу стања привредних субјеката како би се осмислиле и предузеле активности за њихов опстанак. На основу анализе, а у сарадњи са Министарством привреде, Министарством рада, запошљавања и социјалне политике и Министарством финансија извршена је припрема за израду социјалних програма за решавање проблема вишка запослених у предузећима чије је седиште или делатност на територији АП Косово и Метохија. У домену заштите имовине Српске православне цркве на Косову и Метохији, као редовне активности Канцеларије, Канцеларија је финансирала рад правне службе епархије Рашко-Призренске у износу од 1.600.000 динара. У складу са опредељеним средствима у Буџету Републике Србије, вршила се континуирана исплата зараде и накнада зарада за изабрана и постављена лица и запослене у органима управе и јавним предузећима и установама, чији су оснивачи локалне самоуправе на територији АП Косово и Метохија. У пословима у области привреде, економског развоја инфраструктурних пројеката на Косову и Метохији, истакао је да су током 2016. године успешно реализована два програма расподеле и коришћења подстицајних средстава за развој пољопривреде на подручју АП Косово и Метохија за 2015. и 2016. годину, усвојених закључцима Владе од 24. септембра 2015. године и 27. фебруара 2016. године. Што се тиче послова у области повратка и опстанка, Козарев је рекао да је у циљу стварања услова становања за лица из социјално угрожених категорија повратника интерно расељених лица унутар АП Косово и Метохија, од 01. јануара до 31. децембра 2016. године Канцеларија за Косово и Метохију је спровела више активности: кроз помоћ у грађевинском материјалу укупне вредности 21.593.746,00 динара, у оквиру 27 пројеката на територији 14 општина адаптирано је, реконструисано, изграђено 70 индивидуалних објеката и кућа за социјално угрожена породична домаћинства; реализована су три пројекта спољног уређења прикључака на јавне инсталационе мреже, пројектовања, надзора и финансирања других зависних трошкова; у континуитету су реализовани пројекти уређења православних гробаља на 18 локација унутар територија четири општине на Косову и Метохији. Козарев је на крају рекао да у сарадњи са УНХЦР Канцеларија спроводи поступак регистрације потенцијалних повратника.

Након излагања Душана Козарева, председавајући је отворио дискусију у којој су учествовали: Славиша Ристић, Божидар Делић, Миљан Дамјановић, Бошко Обрадовић, Гордана Чомић, Горан Богдановић, Звонимир Стевић, Мирко Крлић, Милован Кривокапић,Ђорђе Вукадиновић и Владимир Орлић.

Након дискусије по првој тачки дневног реда, Одбор је већином гласова прихватио Извештај о раду Канцеларије за Косово и Метохију за периоду јануар-децембар 2016. године, који је поднела Канцеларија за Косово и Метохију.

По другој тачки дневног реда, председавајући је дао реч Драгану Владисављевићу, директору Канцеларију за координационе послове у преговарачком поступку са привременим институцијама самоуправе у Приштини, који је на почетку излагања подсетио да се дијалог Београда и Приштине уз посредовање ЕУ током 2016. године одвијао променљивим интензитетом, који је генерално мањи у односу на 2015. годину. Теме које су доминирале дијалогом у овом периоду углавном су оне које проистичу из тзв. политичке компоненте дијалога, тј. првог Споразума. Реч је махом о питањима везаним за споразум о телекомуникацијама, који је био најчешћа тема разговора у протеклом периоду, као и питањима везаним за правосуђе. Владисављевић је рекао да је наша страна током овог периода на сваком састанку покретала и питање формирања ЗСО; имовине приватне, друштвене и државне, статуса имовине СПЦ и поштовања права и слободе Срба на КиМ, као и да није наишла на позитивну реакцију других страна укључених у преговоре и спремност да о томе разговарају. Друга група тема које су биле предмет разговора у овом периоду су оне везане за проблематику тзв. техничких споразума који се односе на питање катастра, универзитетских диплома, слободе кретања, званичних посета и интегрисаног управљања административним прелазима ИБМ. Директор Канцеларије за координационе послове у преговарачком поступку са ПИС у Приштини је рекао да је током овог периода дошло до постизања договора по питању слободе кретања. Изостанак договора у вези примене за српску страну, суштински важног споразума о катастру и једнострани потези Приштине у том контексту разлог су због којих се домети овог дијалога у протеклом периоду не могу оценити задовољавајућим. Он је рекао да овакву оцену потврђује и неуспех у имплементацији Споразума о универзитетским дипломама, стални проблеми у примени одредаба Споразума о званичним посетама, па чак и повремено грубо кршење тих одредаба. Што се тиче осталих тема у дијалогу, Владисављевић је нагласио да су у протеклом периоду разматрана питања углавном била везана за Споразум о мосту и она која се односе на превоз опасног терета. Свакако да је важно постигнуће у оквиру дијалога, договор о деблокади процеса имплементације Споразума о мосту, којим су обезбеђене претпоставке за очување безбедности Срба у Косовском Митровици, као и договор о превозу опасног терета, којим је омогућен наставак слободне трговине између две стране, који за нашу страну у овом случају има изузетан значај.

У даљем излагању, Владисављевић је рекао да је, имајући у виду сложене међународне околности, српска страна преговорима приступала изузетно одговорно, како би истовремено заштитила Србе и српски национални интерес у покрајини и омогућила наставак јачања међународног положаја наше земље. Истовремено, Приштина је у преговорима у протеклом периоду углавном прилазила без истинске спремности за компромис, стално инсистирајући на статусним питањима, условљавањима и без нуђења конкретних решења. Једностран приступ Приштине према дијалогу и процесу нормализације уопште очитавао се и у константном одбијању разговора о питањима за која сматра да нису у њеном интересу, као што су ЗСО или имовина и права и слободе Срба и СПЦ на КиМ. Исти је случај и када је реч о избегавању Приштине да спроведе обавезе из претходно постигнутих споразума или њеним покушајима да те обавезе изигра и примени на начин који њој одговара, као што је то рецимо случај по питању Споразума о катастру, полицији или неким другим споразумима. У току претходне године реализован је 101 састанак у вези са преговарачким процесом са привременим институцијама самоуправе у Приштини. . Упркос сталном инсистирању наше стране, питање оснивања Заједнице српских општина се и даље одлаже. Приштина изналази начине да новим условљавањима и приступима ово питање и даље одлаже. Када је у питању катастар, Владисављевић је рекао да је то прва тачка Споразума, чиме би се заштитили Срби од покушаја отимања и узурпације имовине. Српска страна је током прошле године у разговорима тражила формирање свих тела и механизама предвиђених Споразумом о катастру. Приштина је одбијала спровођење постигнутог споразума и једнострано донела, чак је и у једном делу његове припреме и без знања наше стране, донела закон о агенцији за поређење и верификацију имовине, који је у целости супротан Споразуму. Наша страна је европским посредницима предочила да је тај закон неприхватљив и са нашег становишта представила предлоге у погледу методологије и начина рада, као и оснивање и функционисање тела предвиђених споразумом. Уз то, српска страна је одлучна у ставу да се имплементација Споразума мора извршити како је договорено и да до тада ми нећемо предавати катастарску документацију за КиМ која се налази у нашем поседу и односи на 70% катастра са КиМ. По питању универзитетских диплома, након усаглашавања закључака о узајамном признавању диплома од јануара и оперативних закључака од марта прошле године, надлежна министарства две стране 4. априла започеле су са примањем нових захтева за признавање диплома и обрадом захтева које су раније сертификовани. До прекида у примени договора са наше стране дошло је након што је Приштина почела да примењује интерну регулативу, која Универзитет у Приштини са седиштем у Косовској Митровици третира као део приштинског система. Такође, ЕУ је преко имплементационог партнера невладине организације СПАРК, која је задужена да посредује у сертификовању диплома, пренела да неће прихватати захтеве са овог универзитета, већ да ће се оне решавати кроз алтернативни процес верификације диплома која спроводе привремене институције самоуправе у Приштини. Наша страна је стала да се оваквим приступом крши Споразум и да ће се за дипломе применити исти приступ и да признавање диплома неће бити са наше стране док Приштина са своје стране не почне са пуном применом Споразума. Када је реч о питању моста и Парка мира у Косовској Митровици, договором о наставку имплементације Споразума о мосту, који је постигнут 2. августа 2016. године, омогућен је почетак радова на главном мосту на Ибру у Косовској Митровици и почетак радова на претварању Улице краља Петра у пешачку зону. Радови на мосту и улици су по Споразуму требали да буду завршени 20. јануара 2017. године. Уз посредовање представника ЕУ и САД у Приштини, као и представника Европске службе за спољне послове, 4. фебруара 2017. године представници Срба у институцијама Приштине и званичници Приштине постигли су коначан договор. Овим договором је омогућен наставак радова на мосту и пешачкој зони у Улици краља Петра и отклоњена је непосредна безбедност над претњом Приштине по српском становништво, не само Косовске Митровице, односно северне Митровице, већ и по српском становништво на северу КиМ. По питању правосуђа, Споразум је веома значајан, јер је створио услове да се за Србе на КиМ обезбеди виши ниво правне сигурности у односу на садашње стање. Судије и тужиоци Албанци од сада неће одлучивати у случајевима када се процесуира и суди Србима, а Срби ће бити и на челу одељења суда у Митровици и Апелационог одељења у Митровици. Такође је усаглашен метод верификације одлука српских правосудних органа путем посебног документа, тзв. правоснажност жалба, што значи да ће одлуке српских судова донете након 1999. године бити признате на територији КиМ, што до сада није био случај. У вези енергетике, Споразумом и закључцима из области енергетике нашој страни је омогућено да на КиМ успостави две српске компаније – за трговину електричном енергијом и за снабдевање и дистрибутивне услуге. Влада Републике Србије је 11. фебруара 2016. године донела решење о давању сагласности за оснивање компаније. Ипак, Приштина је одбила да региструје компаније и то је био већ трећи пут одбијања, тврдећи да оснивачки акти не садрже терминологију која би за нашу страну представљала кршење статусно неутралне форме преговора. Када је реч о слободи кретања, током разговора у Бриселу 14. септембра 2016. године договорени су закључци у вези са финализацијом спровођења Споразума о слободи кретања из 2011. године.. Како би се заштитила статусна неутралност, али и обезбедио нормалан живот Србима у покрајини, постигнут је договор о наставку важења статусно неутралних КС регистарских таблица за још пет година, нормално уз могућност да тај период буде поново разматран и продужен. У наредном периоду очекује се да Приштина предузме активности које ће омогућити почетак примене договорених решења. Директор Канцеларије за координационе послове у преговарачком поступку са ПИС у Приштини је говорио о питањима везаним за телекомуникације и постизање Споразума и акционог плана из области телекомуникација. Он је рекао да је „Телекому“ омогућено да оснује ћерку компанију у покрајини МТС Д.О. чиме је обезбеђено снажније присуство националног оператера на КиМ.. Договором око доделе 30 локација за базне станице са одговарајућим фреквенцијама, компанији МТС Д.О. омогућено је пуштање сигнала мобилне телефоније и пружање услуга 2Г, 3Г и 4Г технологије српском становништву северног и јужног Ибра, укључујући микро локације четири манастира јужно од Ибра.

Након излагања Драгана Владисављевића, председавајући је отворио дискусију по овој тачки дневног реда. У дискусији су учествовали: Гордана Чомић, Славиша Ристић, Горан Богдановић, Божидар Делић, Миљан Дамјановић, Мирко Крлић и народни посланици, који нису чланови Одбора: Ђорђе Вукадиновић и Владимир Орлић.

Миљану Дамјановићу, народном посланику, члану Одбора за Косово и Метохију председник Одбора је у складу са чланом 109. и 117. Пословника Народне скупштине изрекао једну опомену, као меру одржавања реда на седници.

Пошто се по тачки Разно нико није јавио за реч, председавајући се захвалио присутнима на сарадњи и закључио четврту седницу Одбора.

Седница је завршена у 14,46 часова.

Обрађен тонски снимак је саставни део записника.

СЕКРЕТАР ОДБОРА ПРЕДСЕДНИК ОДБОРА

Јелена Ђорић мр Милован Дрецун